CELEX: 32007D0623(01)
Language: hu
Date: 2007-08-31 00:00:00
Title: 2007/623/EK: A Bizottság határozata ( 2007. augusztus 31. ) a független érdekképviselőkből álló, adminisztratív terhekkel foglalkozó magas szintű munkacsoport létrehozásáról

28.9.2007   
            
            
               HU
            
            
               Az Európai Unió Hivatalos Lapja
            
            
               L 253/40
            
         
      A BIZOTTSÁG HATÁROZATA
   
   (2007. augusztus 31.)
   a független érdekképviselőkből álló, adminisztratív terhekkel foglalkozó magas szintű munkacsoport létrehozásáról
   (2007/623/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   mivel:
   
               (1)
            
            
               2007. január 24-én a Bizottság „Az adminisztratív terhek csökkentésének cselekvési programja az Európai Unióban” (1) címmel közleményt fogadott el, melyben bejelentette szándékát, miszerint e cselekvési program megvalósításába az átláthatóság szellemében az Európai Unió legkülönbözőbb pontjairól származó érdekképviselőket fog bevonni, hogy azok javaslataiból folyamatosan meríthessen.
            
         
               (2)
            
            
               A cselekvési programot 2007-ben az Európai Tanács tavaszi ülése megerősítette, és kiemelte azon célkitűzés fontosságát, miszerint az adminisztratív terheket 2012-re 25 %-kal csökkenteni kell.
            
         
               (3)
            
            
               A Bizottság a jobb szabályozással foglalkozó, magas szintű nemzeti szabályozási szakértői csoporton keresztül már konzultál és együttműködést folytat ebben a témában a tagállamokkal, de a többi érdekképviselővel folytatandó, hasonlóképpen hatékony párbeszéd megteremtése céljából, akiknek javaslatai nélkülözhetetlenek az ambiciózus csökkentési cél eléréséhez, valamint a fent említett közleménnyel összhangban a Bizottságnak szüksége lesz arra, hogy egy tanácsadó testület keretein belül szakemberek tudását vegye igénybe.
            
         
               (4)
            
            
               Ezért létre kell hozni egy szakértői csoportot az adminisztratív terhek csökkentésének a területén, és meg kell határozni annak feladatait és felépítését.
            
         
               (5)
            
            
               A munkacsoportnak az lesz a feladata, hogy a cselekvési programmal kapcsolatban tanácsot adjon a Bizottságnak, különös tekintettel az adminisztratív terhek csökkentését szolgáló intézkedésekre, melyeket a szakértők internetes fórumon és a tagállamokban megrendezendő, helyi szakmai műhelyeken keresztül terjesztenek elő.
            
         
               (6)
            
            
               A munkacsoport magas szintű, független érdekképviselőkből fog állni, akiket a jobb szabályozás területén és/vagy a cselekvési programban szereplő szakpolitikai területeken szerzett tapasztalatuk alapján választanak ki erre a feladatra. A Bizottságnak gondoskodnia kell arról, hogy a munkacsoport mind a kis- és nagyvállalatok, mind a szociális partnerek, mind a fogyasztói és környezetvédelmi szervezetek érdekeit (ideértve a nem kormányzati szervezetek érdekeit is) megfelelően képviselje.
            
         
               (7)
            
            
               A 2001/844/EK, ESZAK, Euratom bizottsági határozat (2) mellékletében megállapított bizottsági biztonsági szabályok sérelme nélkül meg kell határozni azokat a szabályokat, amelyek szerint a tagok információkat hozhatnak nyilvánosságra.
            
         
               (8)
            
            
               A munkacsoport tagjaival kapcsolatos személyes adatokat a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (3) megfelelően kell kezelni.
            
         
               (9)
            
            
               E határozat alkalmazását célszerű határozott időtartamhoz kötni. A Bizottság kellő időben megfontolja, hogy indokolt-e az alkalmazás időtartamát meghosszabbítani,
            
         A KÖVETKEZŐKÉPPEN HATÁROZOTT:
   1. cikk
   A független érdekképviselőkből álló, adminisztratív terhekkel foglalkozó magas szintű munkacsoport
   2007. augusztus 31-i hatállyal létrejön a „független érdekképviselőkből álló, adminisztratív terhekkel foglalkozó magas szintű munkacsoport” (a továbbiakban: munkacsoport).
   2. cikk
   Feladatkör
   A munkacsoportnak az lesz a feladata, hogy a Bizottságnak tanácsot adjon az Európai Unióban az adminisztratív terhek csökkentésére vonatkozó cselekvési program tekintetében, melynek célja, hogy 2012-re 25 %-kal csökkentse azokat az adminisztratív terheket, melyeket a közösségi jogi szabályozás ró a vállalatokra.
   A munkacsoport feladata különösen az alábbiakból áll:
   
               —
            
            
               tanácsadás a Bizottságnak, különös tekintettel az adminisztratív terhek csökkentését szolgáló intézkedésekre, melyeket a szakértők internetes fórumon és a tagállamokban megrendezendő, helyi szakmai műhelyeken keresztül terjesztenek elő,
            
         
               —
            
            
               a Bizottság kérelmére módszertani tanácsadás, ha a cselekvési program ilyen jellegű kérdéseket vet fel,
            
         
               —
            
            
               arra vonatkozó javaslatok, hogy szükség esetén mely jogszabályokat lenne érdemes bevonni az adminisztratív terhek az egész EU-ra kiterjedő felmérésébe.
            
         A munkacsoport három évre kap megbízást, amely bizottsági határozattal meghosszabbítható.
   3. cikk
   Konzultáció
   (1)   A Bizottság bármilyen, az Európai Unióban az adminisztratív terhek csökkentésére vonatkozó cselekvési programjával kapcsolatos kérdésben kikérheti a munkacsoport véleményét.
   (2)   A munkacsoport elnöke jelezheti a Bizottságnak, ha egy meghatározott kérdésben kívánatos lenne a munkacsoporttal konzultálni. A munkacsoport ebben az esetben csak a Bizottság írásbeli felkérése alapján ad tanácsot a Bizottságnak.
   4. cikk
   Tagság, a tagok felkérése
   (1)   A munkacsoport legfeljebb tizenöt tagból állhat.
   (2)   A Bizottság először kinevezi a munkacsoport elnökét. Ezt követően a Bizottság a munkacsoport elnökével konzultálva kinevezi a munkacsoport tagjait olyan magas szintű érdekképviselők köréből választva, akik a 2. cikkben és a 3. cikk (1) bekezdésében említett területeken tapasztalattal rendelkeznek.
   A munkacsoport tagjait a jobb szabályozás területén és/vagy a cselekvési programban szereplő szakpolitikai területeken szerzett tapasztalatuk alapján választják ki erre a feladatra. A Bizottságnak gondoskodnia kell arról, hogy mind a kis- és nagyvállalatok, mind a szociális partnerek, mind a fogyasztói és környezetvédelmi szervezetek érdekei (ideértve a nem kormányzati szervezetek érdekeit is) megfelelő képviseletet kapjanak.
   (3)   A tagokat személyes minőségükben nevezik ki, és ők e határozattal összhangban minden külső befolyás nélkül látják el tanáccsal a Bizottságot.
   (4)   A tagok megbízatása három évre szól. A tagok a helyükre lépő új tag felkéréséig, illetve megbízatásuk lejártáig maradnak hivatalban.
   (5)   Megbízásuk hátralévő idejére új tag nevezhető ki azoknak a tagoknak a helyére, akik már nem képesek hatékonyan hozzájárulni a csoport munkájához, akik lemondanak vagy nem felelnek meg az e cikk (3) bekezdésében vagy az EK-Szerződés 287. cikkében foglalt feltételeknek.
   (6)   A tagok minden évben írásbeli nyilatkozatot tesznek, amelyben kötelezik magukat arra, hogy a közérdek szolgálatában járnak el, illetve írásban nyilatkoznak arról is, hogy mentesek mindenfajta olyan érdektől, amely függetlenségüket befolyásolná.
   (7)   A kinevezett tagok nevét a Vállalkozáspolitikai és Ipari Főigazgatóság honlapján hozzák nyilvánosságra. A tagok nevének összegyűjtését, feldolgozását és közzétételét a 45/2001/EK rendeletnek megfelelően kell végrehajtani.
   5. cikk
   Működés
   (1)   A Bizottság egyetértésével a munkacsoport alcsoportokat hozhat létre egyes kérdések megvizsgálására a munkacsoport által meghatározott feladatkörrel összhangban. A kitűzött célok teljesítésével az alcsoportokat feloszlatják. Szükség esetén ágazati szakértelemmel rendelkező, már meglévő érdekképviseleti csoportok véleménye is kikérhető, melyet a munkacsoportnak és az alcsoportoknak továbbítanak.
   (2)   Ha hasznosnak vagy szükségesnek mutatkozik, a Bizottság – vagy a munkacsoport elnöke a Bizottság egyetértésével – a munkacsoport vagy az alcsoport munkájába bevonhat olyan személyt szakértői vagy megfigyelői minőségben, aki valamelyik napirendi kérdésben különleges jártassággal rendelkezik.
   (3)   A munkacsoport vagy alcsoport munkájában való részvétel keretében szerzett információk nem terjeszthetők, amennyiben a Bizottság ezeket bizalmasnak tekinti.
   (4)   A munkacsoport és alcsoportjai rendszerint a Bizottság épületeiben, a Bizottság által megállapított eljárásoknak és ütemezésnek megfelelően üléseznek. A titkársági feladatok ellátását a Vállalkozáspolitikai és Ipari Főigazgatóság biztosítja.
   (5)   A munkacsoport a Bizottság által elfogadott eljárásiszabályzat-minta (4) alapján fogadja el eljárási szabályzatát.
   (6)   A Bizottság általában közzéteszi az interneten – az adott dokumentum eredeti nyelvén – a csoport munkájának fontosabb összefoglalóit, illetve a munkacsoport megállapításait.
   6. cikk
   Az ülésekkel kapcsolatos kiadások
   A munkacsoport tevékenységeinek keretében a tagok, szakértők és megfigyelők utazási, illetve adott esetben ellátási költségeit a Bizottság a külső szakértők költségtérítéséről szóló szabályainak megfelelően megtéríti.
   A tagok, szakértők és megfigyelők szolgálataikért nem részesülnek díjazásban.
   Az ülésekkel kapcsolatos kiadásokat azon összegek keretein belül térítik meg, amelyeket a Bizottság felelős szolgálatai évente a munkacsoport tevékenységére különítenek el.
   7. cikk
   Alkalmazhatóság
   Ezt a határozatot három évig kell alkalmazni attól az időponttól kezdve, hogy a Bizottság elfogadta.
   
      Kelt Brüsszelben, 2007. augusztus 31-én.
      
         
            a Bizottság részéről
         
         Günter VERHEUGEN
         
         
            alelnök
         
      
   
   
      (1)  COM(2007) 23 végleges, 2007. január 24.
   
      (2)  HL L 317., 2001.12.3., 1. o. A legutóbb a 2006/548/EK, Euratom határozattal (HL L 215., 2006.8.5., 38. o.) módosított határozat.
   
      (3)  HL L 8., 2001.1.12., 1. o.
   
      (4)  Lásd a SEC(2005) 1004 dokumentum III. mellékletében található eljárásiszabályzat-mintát.